Hareide anklager regjeringen for avtalebrudd
I den siste revideringen av statsbudsjettet vil regjeringen bruke 1,1 milliard kroner av det inneværende bistandsbudsjettet på asylkrisen i Norge. Pengene skal altså gå til tiltak innad i landet, i stedet for langsiktige bistandsprosjekter i utlandet. Summen er over dobbelt så mye som støttepartiet KrF fikk gjennomslag for i ekstra bistand i fjor høst.– Vi har en avtale om budsjett, så kommer regjeringen og hindrer iverksettelse av avtalen, nesten et kvartal før året er omme. Dette skjer uten at vi blir informert eller konsultert. De holder igjen utbetaling og aktivitet, uttaler Hareide til Dagens Næringsliv (DN). Den såkalte nysalderingen av statsbudsjettet 2015 som ble annonsert fredag, er den siste revideringen av årets budsjett og de største endringene skyldes altså flyktningkrisen. Regjeringen har allerede lagt frem neste års statsbudsjett. Bakgrunn: KrF stiller bistands-ultimatum Hareide sier til DN at det kan se ut som om at KrF «er blitt lurt», og at partiet opplever kuttet som et «klart tillitsbrudd». Han er blant annet bekymret for at Norad, direktoratet for utviklingssamarbeid, ikke skal kunne klare å endre de allerede planlagte prosjektene for hvordan de statlige bistandsmidlene skal forvaltes.– For det første så kutter vi ikke i bistand, vi øker bistanden i salderingen med 700 millioner kroner. KrF forsøker å skape et bilde av at det å hjelpe flyktninger i Norge ikke er bistand, mens det å hjelpe flyktninger i andre land er bistand, sier statsminister Erna Solberg (H) til NRK. Hareide mener Norge etter kuttene blir en uforutsigbar bistandsgiver overfor andre land, og understreker at bistand også kan brukes til å minske flyktningstrømmen.
Regjeringen har kuttet i bistandsmidlene bak KrFs rygg, mener Knut Arild Hareide.